'แอกซ่า'รุกเบี้ยสุขภาพ เจาะกลุ่มพ่อแม่ดูแลลูก
กรุงไทย-แอกซ่า ส่งแบบประกันสุขภาพตัวใหม่เจาะพ่อ-แม่ดูแลลูกหลาน
15 ต.ค. 2558

กรุงไทย-แอกซ่า ส่งแบบประกันสุขภาพตัวใหม่เจาะพ่อ-แม่ดูแลลูกหลาน
นางสายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทย-แอกซ่า ประกันชีวิต เปิดเผยว่า บริษัทได้เปิดตัวแบบประกันใหม่ “iChild Health Protection” (ไอชายด์ เฮลท์ โพรเทคชั่น) เพื่อเจาะกลุ่มลูกค้าที่ต้องการความคุ้มครองด้านสุขภาพให้กับบุตรหลานและรองรับค่าใช้จ่ายด้านการรักษาพยาบาลที่สูงขึ้น
สำหรับแบบประกันดังกล่าวมีทุนประกันสูงสุดอยู่ที่ 100 ล้านบาท ในแผนแพลทินัม รองลงมาเป็นแผนไดมอนด์ทุนประกันสูงสุด 70 ล้านบาท แผนโกลด์ทุนประกันสูงสุด 10 ล้านบาท แผนซิลเวอร์ทุนประกันสูงสุด 6 ล้านบาท และแผนสมาร์ททุนประกันสูงสุด 3 ล้านบาท อายุรับประกันเริ่มต้นตั้งแต่ 1 เดือน-15 ปี และให้ความคุ้มครองถึงอายุ 22 ปี
“ในช่วง 5 ปีที่ผ่านมาค่าใช้จ่ายในการรักษาพยาบาลเพิ่มสูงขึ้นมาก โดยคณะอนุกรรมาธิการศึกษาค่ารักษาพยาบาลในโรงพยาบาลเอกชน สภานิติบัญญัติแห่งชาติ (สนช.) พบว่า โรงพยาบาลเอกชนมีค่ารักษาเพิ่มขึ้นถึง 3-4 เท่า เทียบปี 2557 กับปี 2552 และปัจจุบันค่ารักษาเริ่มต้นของโรงพยาบาลเอกชนสูงกว่าโรงพยาบาลรัฐถึง 3 เท่า แบบประกันนี้จึงตอบโจทย์พ่อแม่ที่จะดูแลบุตร” นางสายฝน กล่าว